ངའི་ཨ་མ་ནི་མཛེས་མ་ཞིག་ཡིན།འཚར་ལོངས་ཀྱི་ལོ་ཟླའི་ཁྲོད་རིམ་གྱིས་ལང་ཚོའི་མཛེས་སྡུག་གི་རི་མོ་ལྷང་ངེར་མངོན་ཞིང་།ལུས་ཀྱི་སྟངས་སྟབས་དང་ལང་ཚོའི་འཇོ་སྒེགཁྲེལ་བག་གི་འཛུམ་ཀོང་བཅས་ཀྱིས་བརྒྱན་པའི་གཞོན་ནུ་མ་ཞིག་གི་སྣང་བརྙན་སྟག་ཤར་གང་མང་ཞིག་གི་མིག་ལ་འཐོག་མྱོང་།དེ་དུས་ཤིག་ལ་ཆུ་འགྲམ་ཞིག་གམ་རྫ་སྐེད་ཅིགཡང་ན་སྤང་ཁུད་ཅིག་ནས་རང་དང་ན་ཚོད་མཉམ་པའི་སྐྱེས་པ་ཞིག་ངོ་ཤེས་ཤིང་།དུས་དེ་ནས་བཟུང་མཚན་མོའི་རྨི་ལམ་དང་ཉིན་མོའི་ཟས་ཐུན་བར་ཡང་ཡང་ཡིད་ལ་འཁོར་ཞིང་།གཏན་གྱི་འདུན་མ་བཅོལ་བའི་དམ་ཚིག་ཀྱང་རང་སེམས་ལ་བརྟན་པོར་བཅས།ལོ་ངོ་ཉི་ཤུར་བུད་མ་ཐག་པའི་ཁོ་མོས་རང་དབང་རང་འཐད་ཀྱི་གནས་ཡུལ་ཅིག་རྙེད་པ་ནི་སྐབས་དེའི་གཞོན་ནུ་མ་ཞིག་ལ་མཚོན་ན་གཞན་གྱིས་ཡིད་སྨོན་འཆོར་དགོས་ས་ཞིག་ཡིན་ལ།སྐྱིད་ལ་སྡུག་པའི་འཚོ་བའི་ལམ་ཁ་རུ་གོམ་པ་ལེགས་པོ་ཞིག་སྤོ་བའི་སྟ་གོན་དང་བསུ་མའང་ཅི་ལ་མིན།རང་ཁྱིམ་གྱི་གཅེས་ཕྲུག་ནས་གཞན་ཁྱིམ་གྱི་མནའ་མར་གྱུར་པ་ནས་བཟུང་།ཁོ་མོ་ནི་ལངས་ཀྱི་སྔོན་མ་དང་ཉལ་བའི་འཕྱི་མ་ཡིན་ལ།ལག་ལས་ཀའི་བར་ནས་བྲེལ་བྲེལ་དང་ཁ་ཟ་འཐུང་བར་ནས་གཟབ་གཟབ་བྱེད་དགོས་པར་གྱུར་མོད།ཁོ་མོས་རང་གི་ལས་དབང་ལ་འཁང་ར་དང་ལེ་བདའ་མེད་པར་ཡོད་ཚད་དང་དུ་བླངས་པས་ཁྱིམ་གཞིས་ཤིག་གི་དྲོད་ཁོལ་དང་འོད་སྣང་གི་རྟེན་མར་གྱུར།